Træner efter sejr over topholdet: Lettelse er forvandlet til glæde | Viborg FF | viborg-folkeblad.dk
Publiceret 13. september 2017 kl. 22:37
Glæden er stor i VFF-truppen efter onsdag aftens sejr over Vejle. Foto: Lars Rasborg
Steffen Højer ser fremskridt overalt i sin trup. I pausen mod Vejle måtte han dog tale med store bogstaver - og det gav pote.
Viborg: Efter en første halvleg, hvor der ikke var meget underholdning for tilskuerne på Energi Viborg Arena, trak Viborg FF fra. Med en solid defensiv og to gode mål sikrede holdet sig 2-0-sejren over 1. divisions dukse fra Vejle.
Derfor var det naturligvis en glad Steffen Højer, der troppede op til interview efter kampen.
- Vi er så glade. Den lettelse, vi havde i weekenden, er bare forvandlet til glæde nu. Det at kunne vinde over topholdet giver så utroligt meget, sagde han.
Viborg FF spillede sig op på en femteplads i 1. division med sejren over Vejle - bare fem point fra nummer ét. Nu har holdet vundet fire ud af sine seneste fem divisionskampe, og det er noget, der øger gejsten i omklædningsrummet.
- Det er ikke fordi, det offensivt var flydende, men til gengæld var det rigtig fint, hårdt arbejde, og defensivt var det fantastisk, for Vejle kom jo ikke frem til ret meget, sagde Steffen Højer.
- Vi har haft et mål, som lød, at hvis vi til vinter kan komme i nærheden af top tre, vil det være rigtig fint, for vi bliver ikke dårligere i foråret - det kan jeg love. Det er vi kun tre point fra nu, sagde han med et smil.
Tingene passede bare rigtig godt i aften. Vi var godt afstemt, og Vejle ramte det, de måske ikke har prøvet før i denne sæson - nemlig modgang imod et rigtig godt hold. Det er mere vores spilleres fortjeneste, end det er fordi, Vejle spillede en mat kamp
Utilfreds med første halvleg
Kampen mod Vejle var den tredje på bare seks dage for VFF-spillerne, men på trods af det hårde kampprogram, var det de færreste, der så trætte ud imod Vejle.
- Tingene passede bare rigtig godt i aften. Vi var godt afstemt, og Vejle ramte det, de måske ikke har prøvet før i denne sæson - nemlig modgang imod et rigtig godt hold. Det var mere vores spilleres fortjeneste, end det er fordi, Vejle spillede en mat kamp, sagde Højer.
Efter den chancefattige første halvleg, kom spillerne ind i omklædningsrummet og mente, at de havde gjort et fint stykke arbejde. Det mente deres cheftræner bestemt ikke.
- Jeg var rigtig utilfreds efter første halvleg og talte rigtig højt i omklædningsrummet. Spillerne mente selv, det var okay, men det var overhovedet ikke den fornemmelse, jeg havde. Jeg syntes, vi løb for lidt, og der var for få muligheder for den, der havde bolden. For mange høje bolde ud i ingenting. Det skal vi ikke være tilfredse med. Det skal vi gøre langt bedre, sagde Højer.
I en positiv spiral
Et kort stykke tid inde i anden halvleg måtte Christian Sivebæk gå ud, mens han tog sig til baglåret. Senere blev Mikkel Kallesøe præsenteret for et rødt kort, og med Jespersen, Kamper, Arrieta, Thychosen, Park og Vestergaard ude er Steffen Højers mandskab ramt forud for weekendens kamp ude mod HB Køge.
Det ville cheftræneren dog ikke lade sig gå på af efter sejren over Vejle.
- Ligesom man kan være inde i en negativ spiral, kan man også komme ind i en rigtig positiv spiral. Så selvom nogen falder ud, skal der nok være nogen andre, der kommer ind og leverer, sagde han.
Kampen mod HB Køge sparkes i gang søndag klokken 13.45, og med en sejr på Sjælland vil Viborg FF mindst rykke op på en fjerdeplads.